CELEX: 32014R1125
Language: sk
Date: 2014-09-19 00:00:00
Title: Delegované nariadenie Komisie (EÚ) č. 1125/2014 z  19. septembra 2014 , ktorým sa dopĺňa smernica Európskeho parlamentu a Rady 2014/17/EÚ, pokiaľ ide o regulačné technické predpisy týkajúce sa minimálnej peňažnej sumy na poistenie profesijnej zodpovednosti alebo porovnateľnej záruky pre sprostredkovateľov úverov  Text s významom pre EHP

24.10.2014   
            
            
               SK
            
            
               Úradný vestník Európskej únie
            
            
               L 305/1
            
         DELEGOVANÉ NARIADENIE KOMISIE (EÚ) č. 1125/2014
   z 19. septembra 2014,
   ktorým sa dopĺňa smernica Európskeho parlamentu a Rady 2014/17/EÚ, pokiaľ ide o regulačné technické predpisy týkajúce sa minimálnej peňažnej sumy na poistenie profesijnej zodpovednosti alebo porovnateľnej záruky pre sprostredkovateľov úverov
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/17/EÚ zo 4. februára 2014 o zmluvách o úvere pre spotrebiteľov týkajúcich sa nehnuteľností určených na bývanie a o zmene smerníc 2008/48/ES a 2013/36/EÚ a nariadenia (EÚ) č. 1093/2010 (1), a najmä na jej článok 29 ods. 2 písm. a) druhý pododsek,
   keďže:
   
               (1)
            
            
               Článkom 29 ods. 2 písm. a) smernice 2014/17/EÚ sa od sprostredkovateľov úverov vyžaduje, aby mali poistenie profesijnej zodpovednosti vzťahujúce sa na územia, na ktorých ponúkajú služby, alebo inú porovnateľnú záruku za zodpovednosť v prípade profesijnej nedbalosti.
            
         
               (2)
            
            
               Aj keď je požiadavka pre sprostredkovateľov úverov v sektore hypoték mať poistenie profesijnej zodpovednosti alebo porovnateľnú záruku novou regulačnou požiadavkou na úrovni Únie, v niektorých členských štátoch táto požiadavka na vnútroštátnej úrovni už existuje. Tie jurisdikcie, ktoré majú skúsenosti s požiadavkami na poistenie profesijnej zodpovednosti, majú takisto najväčší podiel sprostredkovaných predajov úverov v celej Únii a niekoľkoročnú značnú prítomnosť sprostredkovateľov úverov na trhu, a v dôsledku toho aj špecifickejší prístup k regulácii uvedeného sektora. Preto by pravidlá Únie týkajúce sa minimálnej sumy na poistenie profesijnej zodpovednosti alebo porovnateľnej záruky mali vychádzať zo skúseností v uvedených jurisdikciách, pokiaľ ide o stanovenie najvhodnejšieho prístupu na výpočet uvedenej minimálnej sumy.
            
         
               (3)
            
            
               Uvedený prístup by bol vhodný pre celú Úniu vrátane jurisdikcií s menšími hypotekárnymi trhmi. Dôvod je ten, že pohľadávky voči sprostredkovateľom úverov nie sú korelované so sumou podkladových hypotekárnych úverov, ktorá sa môže v rámci celej Únii značne líšiť, ale sú založené na profesijnej nedbalosti, pri ktorej sa vzniknutá ujma líši podstatne menej.
            
         
               (4)
            
            
               Článkom 29 ods. 2 písm. a) tretím pododsekom smernice 2014/17/EÚ sa vyžaduje preskúmanie minimálnej peňažnej sumy na poistenie profesijnej zodpovednosti alebo porovnateľnej záruky v pravidelných intervaloch. V budúcnosti by preto pre stanovenie úrovne uvedených povinností pre sprostredkovateľov úverov mohli byť vhodnejšími iné možnosti alebo metodiky, najmä ak budú k dispozícii ďalšie historické údaje a väčšia skúsenosť v oblasti dohľadu v súvislosti s fungovaním poistenia profesijnej zodpovednosti.
            
         
               (5)
            
            
               Pre jasné stanovenie minimálnej peňažnej sumy na poistenie profesijnej zodpovednosti alebo porovnateľnej záruky a na zabezpečenie harmonizovanejšieho prístupu v celej Únii by bolo vhodné stanoviť uplatňovanie uvedenej minimálnej peňažnej sumy na poistnú udalosť a za rok. V smernici Európskeho parlamentu a Rady 2002/92/ES (2) sa stanovuje požiadavka na minimálnu sumu na poistenie profesijnej zodpovednosti alebo porovnateľnej záruky za rok a na poistnú udalosť. Väčšina sprostredkovateľov vykonávajúcich sprostredkovanie poistenia a ich poisťovatelia sú teda oboznámení s týmto prístupom, a preto je vhodné zaviesť podobný systém pre sprostredkovateľov úverov. Okrem toho väčšina členských štátov, ktorých vnútroštátne právne predpisy vyžadujú, aby sprostredkovatelia úverov mali poistenie profesijnej zodpovednosti, takisto používa takýto prístup. V rámci pravidiel týkajúcich sa poistenia profesijnej zodpovednosti pre sprostredkovateľov úverov by sa preto malo takisto navrhnúť takéto rozlišovanie podľa roku a poistnej udalosti.
            
         
               (6)
            
            
               Toto nariadenie vychádza z návrhu regulačných technických predpisov, ktoré Európsky orgán pre bankovníctvo predložil Komisii.
            
         
               (7)
            
            
               Európsky orgán pre bankovníctvo vykonal otvorené verejné konzultácie k návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010 (3) o stanovisko,
            
         PRIJALA TOTO NARIADENIE:
   Článok 1
   Minimálna peňažná suma na poistenie profesijnej zodpovednosti alebo porovnateľnej záruky, ktorú musia mať sprostredkovatelia úverov podľa článku 29 ods. 2 písm. a) smernice 2014/17/EÚ, predstavuje:
   
               a)
            
            
               460 000 EUR na každú jednotlivú poistnú udalosť;
            
         
               b)
            
            
               celkovo 750 000 EUR za kalendárny rok na všetky poistné udalosti.
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. septembra 2014
      
         
            Za Komisiu
         
         
            predseda
         
         José Manuel BAROSSO
      
   
   
      (1)  Ú. v. EÚ L 60, 28.2.2014, s. 34.
   
      (2)  Smernica Európskeho parlamentu a Rady 2002/92/ES z 9. decembra 2002 o sprostredkovaní poistenia (Ú. v. ES L 9, 15.1.2003, s. 3).
   
      (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).